**Татар гомуми белем бирү оешмаларында укучылар өчен татар әдәбиятыннан олимпиада биремнәренә җаваплар**

**(муниципаль тур, 2020-2021 уку елы) 9 нчы сыйныф**

**Максималь балл – 49 балл**

1. **Лирик әсәргә караган биремнәр (20 балл).**

*Шулкадәрле, күпме, җырларым, көч, сез, йөрәгемдә, һәм, шытып, җирдә, кырында, ялкын, чәчәк, ил, хаккыгыз, атыгыз, булса, сездә*

1. Әлеге сүзләр кулланылган шигырьне искә төшерегез һәм шул строфаны (куплетны) тулы итеп язып куегыз. Әсәрнең исемен һәм авторын күрсәтегез (5 балл):

*Җырларым, сез шытып йөрәгемдә,*

*Ил кырында чәчәк атыгыз!*

*Күпме булса сездә көч һәм ялкын*

*Шулкадәрле җирдә хаккыгыз! (М.Җәлил “Җырларым”)*

2. Әлеге шигырьдә лирик геройның хис-кичерешен ачыклап языгыз, ул үзгәреш кичерәме? Нинди вакыйгаларга бәйле туа? (6 балл) (*Бу шигырьдә лирик геройның горурлыгы турында сөйләнелә. Ул үзгәрми. Лирик герой халкына иҗат калдыруына, ул иҗатның матур, дошманны да җиңәрлек көчле булуына, үлемне дә горурлык белән, башын югары күтәреп каршы ала алуына горурлана* һ.б.).

3. Әлеге шигырьдә автор нинди тел-сурәтләү чараларыннан файдалана? Ни өчен әлеге чараларны сайлап алган дип уйлыйсыз? (6 балл) (*Метафора, эпитет, сынландыру, инверсия һ.б. кулланыла. Алар лирик геройның хис-кичерешләрен ачуда файдаланыла һ.б*.)

4. Бу шигырь лириканың кайсы жанрына карый? Төгәл итеп атамасын гына язып куегыз (3 балл). (*Гражданлык лирикасы*)

1. **Эпик әсәргә караган биремнәр (19 балл).**

1. Һәр әсәр исеме артына аның авторын язып куегыз (5 балл):

“Меңнәр, яки гүзәл кыз Хәдичә” *З.Бигиев*

“Кем җырлады?” *Ә.Еники*

“Сагыну” *Г.Кутуй*

“Хәят” *Ф.Әмирхан*

“Бала” *Ә.Еники*

2. Һәр әсәр исеме артына аның төп героен язып куегыз (5 балл):

“Меңнәр, яки гүзәл кыз Хәдичә” *Муса*

“Кем җырлады?” *Таһир*

“Сагыну” *Сугышчы солдат*

“Хәят” *Хәят*

“Бала” *Зариф*

3. *“Мөһаҗирләр”* әсәре эпик төрнең кайсы жанрына карый? Төгәл итеп атамасын гына язып куегыз (3 балл). (*Роман*)

4. *“Мөһаҗирләр”*әсәрендә әдип күтәргән проблемаларны, ул әйтергә теләгән фикерне ачыклап языгыз (6 балл). (*Социаль тигезсезлек, эгоистлык, әхлакый сыйфатларны югалту, халык исәбенә баю, хәйләкәрлек, алдашу һ.б. проблемалар күтәрелә; татулык булганда, туган җирдә яшәгәндә кеше чын бәхетне таба ала, ди автор*).

**III. Иҗади эш (10 балл).**

Укыган әсәрләрегез арасыннан Сез идеал дип санаган герой турында языгыз, ни өчен аны үзегез өчен үрнәк дип уйлыйсыз, дәлилләгез.